कभी अटल सरकार गिरा दी, फिलीपींस में लग्जरी फूड बनी, जख्म भरने में भी कारगर
Maharashtra Kisan Protest Vs Onion Market Price - महाराष्ट्र के किसानों का बड़ा जत्था नासिक से पैदल चलकर मुंबई के लिए निकला। 1 0 हजार से अधिक किसानों की मांग थी कि प्याज का न्यूनतम समर्थन मूल्य (MSP) तय की जाए।
महाराष्ट्र के किसानों का बड़ा जत्था नासिक से पैदल चलकर मुंबई के लिए निकला। 1 0 हजार से अधिक किसानों की मांग थी कि प्याज का न्यूनतम समर्थन मूल्य (MSP) तय की जाए। लॉन्ग मार्च को करीब आता देख सरकार के हाथ-पांव फूल गए। तुरंत किसानों से बातचीत कर उनकी मांगों पर गौर करने के लिए समिति बनाने की घोषणा की। इस लॉन्ग मार्च के चलते प्याज इन दिनों फिर से चर्चा में है।
दरअसल, कुछ दिन पहले सोलापुर का एक किसान 500 किलो प्याज लेकर 70 किलोमीटर दूर मंडी पहुंचा। उम्मीद थी कि फसल के अच्छे पैसे मिलेंगे। जिससे घर खर्च और अगली फसल की तैयारी की जा सके। लेकिन किसान की उम्मीद को उस वक्त धक्का लगा; जब सारे खर्च काटने के बाद उसे मंडी व्यापारी ने सिर्फ ‘2 रूपए’ का चेक सौंपा। कमोबेश यही स्थिति पूरे देश के प्याज किसानों की है। मेहनत की फसल को कूड़े के भाव बेचने के बजाय कई किसानों ने प्याज की फसल को खेत में ही सड़ने के लिए छोड़ दिया।
दूसरी ओर, पाकिस्तान में प्याज 300 रूपए किलो मिल रही है। जबकि फिलीपींस में उसका भाव 2500 रूपए प्रति किलो तक चढ़ गया।
दुनिया के 175 देशों में सालाना 70 करोड़ क्विंटल प्याज उगाई जाती है, जो किचन से लेकर संसद तक, युद्ध के मैदानों, फैरोहों की कब्र और मंदिरों में भी जगह बना चुकी है। अमेरिकी सिविल वॉर के दौरान एक जनरल ने प्याज के बगैर लड़ने से साफ इनकार कर दिया था।
जिस प्याज को हम खाते हैं; इतिहास में उसकी पूजा भी हो चुकी है। पौराणिक भारतीय ग्रंथों में तो प्याज को राहु-केतू के खून से पैदा हुआ बताया गया है। आज ‘फुरसत का रविवार’ है और प्याज के इतिहास से होकर गुजरते हैं।
शिकारी पूर्वजों के पास प्यास मिटाने के लिए प्याज ही विकल्प
हमारे शिकारी पूर्वजों के पास इनमें से कोई ऑप्शन नहीं था। न तो उनके पास वाटर बॉटल थी और न ही जंगलों में ड्रिंक्स की दुकानें। लेकिन प्यास उन्हें भी हमारी तरह ही लगती थी।
आपको जानकर शायद आश्चर्य होगा कि हमारे शिकारी पूर्वज प्यास लगने पर जंगलों से ‘प्याज’ उखाड़कर खाया करते थे। जी हां; हमारी रसोई की आन-बान-शान प्याज पहले ‘पीने’ के काम आती थी।
ये 10 हजार साल पहले की बात है; जब इंसान चावल, गेहूं और दाल उगाना नहीं सीखा था। प्याज तब भी उनकी डाइट का हिस्सा रही।
आपको रूलाने वाले प्याज की सामाजिक-आर्थिक और राजनैतिक स्थिति को समझने के लिए हम आज आपको प्याज की कहानी सुना रहे हैं।
दुनिया का पहला ग्लोबल फूड है प्याज, सिल्क रूट से इसकी तिजारत 
पुराने समय में चीन से निकलकर भारत और अरब मुल्कों से होता हुआ एक कारोबारी रास्ता यूरोप तक जाता था। इसे ‘सिल्क रूट’ कहते थे। किसी जमाने में इस रास्ते से सिल्क का कारोबार होता था। लेकिन सिल्क रूट पर भी सिल्क से ज्यादा प्याज का कारोबार होता था। हजारों साल पहले भी चीन से लेकर भारत, मिडिल ईस्ट, अफ्रीका, यूरोप और अमेरिका में अलग-अलग तरीके से प्याज खाई जाती रही है। इतिहासकार प्याज को दुनिया का पहला ग्लोबल फूड का दर्जा देते हैं।
स्टोरी में आगे बढ़ने से पहले पोल पर अपनी राय देते चलें...
प्याज किसकी इसे लेकर विवाद, सबका दावा
प्याज हजारों साल से दुनियाभर के देशों में खाई जाती रही है। यही वजह है कि इसके ओरिजिन को लेकर काफी विवाद भी है। चीन मानता है कि प्याज की खेती 5000 साल पहले उनके यहां शुरू हुई तो कुछ यूरोपीय इतिहासकारों का दावा है कि उनके यहां कांसे के युग में भी प्याज उगाई जाती थी। अमेरिका वालों की मानें तो सबसे पहले उनके पूर्वजों ने जंगल से प्याज उखाड़कर खाई थी।
मिस्र वालों ने तो 4000 साल पहले दफन हुए अपने राजा की कब्र से प्याज ढूंढ निकाली। दावा तो यह भी है कि मिस्र के पिरामिड्स बनाने वाले मजदूरों को ताकत के लिए खाने में प्याज दी जाती।
भारत में 2600 साल पहले लिखे गए ग्रंथ ‘चरक संहिता’ में प्याज का जिक्र है। बाइबिल के ‘ओल्ड टेस्टामेंट’ के आधार पर इजराइल वाले भी प्याज को अपना बताते हैं। अफ्रीकियों का तर्क है कि इंसानी सभ्यता ही उनके यहां से शुरू हुई तो प्याज कहीं और की कैसे हो सकती है?
वैसे, वैज्ञानिकों का जेनेटिक विश्लेषण इस ओर इशारा करता है कि प्याज मिडिल ईस्ट यानी ईरान-इराक के आसपास से निकलकर दुनिया भर में फैली। ईरान को पहले फारस कहा जाता था। इसी इलाके के आसपास यानी इराक और सीरियाई क्षेत्रों में बेबीलोन सभ्यता पनपी। इसी बेबीलोनियन संस्कृति में प्याज की पूजा की जाती थी। दूसरी ओर, यहां की बलुई मिट्टी भी प्याज की पैदावार के लिए सबसे अच्छी है। इस तरह प्याज पर मिडिल ईस्ट का दावा सबसे मजबूत बनता है।
फिलीपींस में प्याज सबसे महंगी, यहां यह लग्जरी फूड
प्याज पर मिडिल ईस्ट का दावा मजबूत करने में कर्नल गद्दाफी के देश लीबिया की बड़ी भूमिका है।
अमेरिका के ‘नेशनल अनियन आर्गनाइजेशन’ के डाटा के अनुसार यहां प्याज की प्रति व्यक्ति खपत 34 किलो सालाना है; जो दुनिया भर में सबसे ज्यादा है। जबकि इनके मुकाबले फ्रांस में 5 किलो, अमेरिका में 9 किलो, चीन में 14 और भारत में 16 किलो है।
दूसरी ओर, फिलीपींस में प्याज सबसे महंगी है; यह यहां लग्जरी फूड माना जाने लगा है। नतीजतन यहां के लोग साल भर में बमुश्किल 2 से 2.5 किलो प्याज ही खा पाते हैं।
भारत में प्याज से कभी प्यार तो कभी इनकार
भारत में प्याज से प्यार से इकरार तो कभी इनकार साथ-साथ दिखाई देते हैं। सावन, दशहरा और तीज-त्योहारों पर प्याज के नाम से नाक-भौं सिकोड़ने वाले लोग बाकी दिनों में इसके न मिलने पर बवाल करने के लिए तैयार बैठे रहते हैं।
आयुर्वेद में प्याज को ‘तामसिक भोजन’ बताया गया है। जिसे खाने से तमस गुणों यानी काम, क्रोध, लोभ और आलस में बढ़ोतरी होती है।
लेकिन चरक संहिता में प्याज को सेहत के लिए फायदेमंद भी बताया गया है। इसमें प्याज को एंटीबायोटिक और एंटीसेप्टिक गुणों वाला बताया गया।
प्याज ने सरकारें बनाई भी और गिराई भी
कई बार मजाक में प्याज को ‘राजनीतिक सब्जी’ भी कह दिया जाता है। देश में जितनी राजनीति प्याज पर हुई, दूसरी सब्जियां उसके आसपास भी नहीं पहुंच पाईं। बाकी सब्जियों से अलग प्याज अपने दम पर सरकारें बनाती और गिराती रही है।
सीनियर जर्नलिस्ट आलोक मेहता बताते हैं- भारत की राजनीति में स्वतंत्र रूप से प्याज का जिक्र पहली बार आपातकाल के बाद के दौर में आया था। जब केंद्र में जनता पार्टी की सरकार थी। उस समय इंदिरा गांधी की कांग्रेस विपक्ष में थी। उन दिनों प्याज की कीमत में तेजी से इजाफा हुआ। कांग्रेस ने इसे मुद्दा बनाया।
उस दौर में सी.एम. स्टीफन केरल से कांग्रेस संसद सदस्य हुआ करते थे। महंगे प्याज की ओर सदन का ध्यान खींचने के लिए प्याज की माला पहन संसद पहुंच गए। जिसके बाद प्याज की बढ़ी कीमतों पर खूब चर्चा हुई। जनता पार्टी की सरकार बैकफुट पर आ गई।
जब इंदिरा को प्याज ने दिलाई सत्ता
सरकार में आपसी खींचतान के बाद जल्द ही नए चुनाव की घोषणा कर दी गई। आपातकाल में जनता की नाराजगी झेल चुकीं इंदिरा गांधी ने प्याज के सहारे उनकी सहानुभूति हासिल करने की कोशिश की। चुनाव प्रचार में उन्होंने सी. एम. स्टीफन की ही तरह प्याज की माला पहनी।
यह चुनाव कांग्रेस जीत गई। इस चुनाव को कवर करने वाले अमेरिकी पत्रकार स्टुअर्ट अवरबेक ने ‘वॉशिंगटन पोस्ट’ में लिखा कि ‘’प्याज ने इंदिरा गांधी को फिर से सत्ता दिला दी।’’ यही वजह है कि उस दौर में पश्चिमी पत्रकारों ने 1980 के यूनियन इलेक्शन को ‘अनियन इलेक्शन’ कहा।
अपनी नई सरकार में इंदिरा गांधी ने प्याज को राजनीति में एंट्री कराने वाले सी. एम. स्टीफन को संचार मंत्री का पद दिया।
प्याज ने भारत को बनाया परमाणु शक्ति, उसी ने गिराई अटल सरकार
कुछ साल पहले जॉन अब्राह्म की एक फिल्म आई ‘परमाणु: द स्टोरी ऑफ पोखरण’। इस फिल्म के एक सीन में दिखाया गया कि भारत की परमाणु गतिविधियों पर नजर रखने वाले अमेरिकी और पाकिस्तानी एजेंट एक ढाबे में खाना खाने जाते हैं। खाने में अलग से प्याज मांगने पर उन्हें नहीं मिलती है। बताया जाता है कि सारी प्याज सरकारी अमले के लोग खरीदकर ले गए। यहीं से दोनों एजेंट्स को शक होता है कि भारत परमाणु परीक्षण करने वाला है। फिल्म में ऐसा दिखाया गया है कि प्याज का इस्तेमाल परमाणु परीक्षण के बाद निकलने वाले रेडिएशन को रोकने के लिए किया जाता है।
रोचक तथ्य है कि 1998 में पोखरण परमाणु परीक्षण के बाद देश में अचानक प्याज की किल्लत हो गई। दावा किया गया कि हजारों टन प्याज पोखरण की रेत में दबा दी गई। दूसरी ओर, प्याज की कमी ने आम लोगों को खफ़ा कर दिया। उसके बाद पीएम अटल बिहारी वाजपेयी की सरकार ज्यादा दिन टिक नहीं पाई।
‘यूनियो, ओनियो, पलाण्डु और प्याज’ नाम में बहुत कुछ रखा है…
आप अक्सर वो फिकरा सुनते ही होंगे कि ‘नाम में क्या रखा है’। लेकिन प्याज के मामले में ये बात सही साबित नहीं होती। प्याज के अलग-अलग नाम इसके रोचक इतिहास को बताते हैं।
अंग्रेजी में प्याज को ‘अनियन’ कहते हैं। यह लैटिन शब्द ‘यूनियो’ से ‘यूनियन’ होता हुआ ‘अनियन’ बन गया। लैटिन में यूनियो का मतलब एकता और संगठन होता है। पश्चिमी दर्शन में प्याज की एक के बाद एक जुड़ी परतों को एकता और जीवन से जोड़कर देखा गया। जिस तरह एक पीढ़ी के जाने पर अगली पीढ़ी आती है, प्याज भी वैसी ही थी, इसलिए इसे ‘अनियन’ नाम दिया गया।
पुराने संस्कृत ग्रंथों में प्याज को ‘पलाण्डु’ और ‘सुकंद’ कहा गया है।
वैसे जो ऋषि-मुनि ‘पलाण्डु’ नहीं खाते थे; उन्होंने श्लोकों में इसकी खूब बुराई भी की..
कर्पूरधूलिरचितालवाल: कस्तूरिकापंकनिमग्ननाल:।
गंगाजलै: सिक्तसमूलवाल:
स्वीयं गुणं मुञ्चति किं पलाण्डु:।।
इसका मतलब यह है कि आप प्याज को चाहे कपूर की क्यारी में रखें, कस्तूरी की लेप लगाएं या गंगाजल से धोएं; वो अपना गंध और तामसिक गुण नहीं छोड़ेगी।
किसी ने पी तो किसी ने खाई, किसी ने बालों से लेकर जख़्म तक में लगाई प्याज
डायटीशियन कोमल सिंह बताती हैं- स्वाद के साथ-साथ प्याज का कनेक्शन सेहत से भी है। प्याज में नेचुरल शुगर, विटामिन ए, बी-6, सी, ई के अलावा सोडियम, पोटेशियम, आयरन और फाइबर भी भरपूर होता है। प्याज में मौजूद क्रोमियम ब्लड शुगर को कंट्रोल करता है। जबकि इसमें पाया जाने वाला फाइटोकेमिकल्स जरूरी हॉर्मोंस को तेजी से रिलीज कराते हैं। हेल्दी स्किन के लिए भी प्याज फायदेमंद है। एक हेल्दी इंसान का दिन में 50 से 60 ग्राम तक प्याज खाना नॉर्मल है।
प्याज में एंटीसेप्टिक गुण भी होते हैं। फर्स्ट और सेकेंड वर्ल्ड वॉर के दौरान सैनिक इसे अपने जख्मों पर लगाते थे। चीन में झड़ते बालों का इलाज प्याज के रस के किया जाता था। आज भी कई शैंपू और तेल इसी दावे के साथ मार्केट में उपलब्ध हैं।
भारत में प्याज का इस्तेमाल लू से बचने के लिए किया जाता है। लंबे सफर पर निकलने से पहले लोग कच्चा प्याज खाते हैं। कई जगह पर धूप में बाहर निकलने वाले अपनी जेब में प्याज रखकर चलते हैं। नकसीर फूटने पर प्याज का रस सूंघते हैं। यही नहीं कुछ शरारती बच्चे स्कूल से छुट्‌टी लेने के लिए बुखार का बहाना बनाते और बगल में प्याज दबा लेते थे, जिससे शरीर का ताप बढ़ जाता।
इस तरह प्याज एक ऐसी अंतर्यामी सब्जी है, जिसकी हर परत में किस्सा, काबिलियत और कमाल छिपा है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।